text: Kører handicapcenter videre på lavt blus
  26 september 2014 kl. 14.00
  Vejle Kommune har truet den afgåede bestyrelse for det omstridte handicapcenter med krav om erstatning. Efter et møde hos kommunen indvilger bestyrelsen i at køre centret videre på lavt blus.
  For præcis en uge siden afleverede bestyrelsen nøglerne og alle regnskaber og papirer på borgmesterens kontor. Efter en lang strid om ansættelse af det socialdemokratiske byrådsmedlem Christa Laursen som leder, valgte bestyrelsen at lukke centret.
  Men det kan de ikke, svarede sundhedsdirektør Kirsten Tønnesen. Centret har en driftsoverenskomst med kommunen, og derfor kunne den afgåede bestyrelse gøres erstatningsansvarlig.
  På et møde på Vejle Kommune ændrede bestyrelsen standpunkt.
  - Det var et stille og roligt møde, hvor vi fik udvekslet synspunkter og erfaringer. Vi har indvilget i at holde Vejle Handicap Center kørende på lavt blus, indtil der har været et ekstraordinært årsmøde, hvor der kan vælges en ny bestyrelse. Det vil ske inden for de næste to til tre uger, siger Jens Bork, som er bestyrelsesformand i Vejle Handicap Center til Vejle Amts Folkeblad.
  Artikel fra vafo.dk
  